# *PROJEKTS*

**LATVIJAS REPUBLIKAS MINISTRU KABINETS**

2018. gada Noteikumi Nr. Rīgā (prot. Nr. .§)

**Finanšu nodrošinājuma apmēra aprēķināšanas un iesniegšanas kārtība atkritumu apsaimniekošanas darbībām**

Izdoti saskaņā ar

Atkritumu apsaimniekošanas likuma   
12. panta otrās daļas 7. un 8. punktu

1. Noteikumi nosaka:

1.1. kārtību, kādā atkritumu apsaimniekotājs iesniedz Valsts vides dienestam finanšu nodrošinājumu vai tā pagarinājumu;

1.2. finanšu nodrošinājuma apmēra aprēķināšanas kārtību un minimālo apdrošinājuma summu.

2. Atkritumu apsaimniekotājs pirms atkritumu pārvadāšanas, uzglabāšanas, slēgtas vai rekultivētas atkritumu izgāztuves atrakšanas un atkritumu pāršķirošanas, pārstrādes vai reģenerācijas darbības uzsākšanas vai minēto darbību finanšu nodrošinājuma derīguma termiņa beigām iesniedz Valsts vides dienestā atbilstoši savai juridiskajai adresei finanšu nodrošinājumu atkritumu pārvadāšanas, uzglabāšanas, slēgtas vai rekultivētas atkritumu izgāztuves atrakšanas un atkritumu pāršķirošanas pārstrādes vai reģenerācijas atļaujas saņemšanai.

3. Finanšu nodrošinājumā, kas ir kredītiestādes izsniegta pirmā pieprasījuma garantijas vēstule vai apdrošinātāja izsniegta apdrošināšanas polise, tiek ietverta šāda informācija:

3.1. apsaimniekojamo atkritumu veidi atbilstoši atkritumu klasifikatoram;

3.2. apsaimniekojamo atkritumu apjoms;

3.3. finanšu apgrozījums apdrošināšanas periodā.

4. Valsts vides dienests izskata finanšu nodrošinājumu un, ja finanšu nodrošinājumā nav norādīta visa šajos noteikumos noteiktā informācija, piecu darba dienu laikā par to rakstiski informē atkritumu apsaimniekotāju, norādot Valsts vides dienestā papildus iesniedzamo informāciju.

5. Atkritumu apsaimniekotājs finanšu nodrošinājumu saņem uz periodu no viena līdz trīs gadiem.

6. Trīs nedēļās pirms finanšu nodrošinājuma termiņa beigām, atkritumu apsaimniekotājam ir jāiesniedz Valsts vides dienestā finanšu nodrošinājuma pagarināšanai nepieciešamos dokumentus.

7. Ja atkritumu apsaimniekotājs finanšu nodrošinājumu neiesniedz noteiktajā termiņā Valsts vides dienestā, Valsts vides dienests neizsniedz atkritumu apsaimniekotājam attiecīgās darbības atļauju, vai aptur spēkā esošo atļauju līdz nepieciešamo dokumentu saņemšanas.

8. Finanšu nodrošinājuma apmēru par atkritumu pārvadāšanas, uzglabāšanas, pārstrādes vai reģenerācijas darbību veikšanu aprēķina, iekļaujot tajā šādas pozīcijas:

8.1. transportēšanas izmaksas par vienu tonnu, ieskaitot pievienotās vērtības nodokli;

8.2. pārstrādes, reģenerācijas vai apglabāšanas izmaksas, tostarp jebkuru nepieciešamo pagaidu darbību izmaksas par vienu tonnu, ieskaitot pievienotās vērtības nodokli;

8.3. izmaksas, kas saistītas ar atkritumu pagaidu uzglabāšanu 90 dienas par vienu tonnu, ieskaitot pievienotās vērtības nodokli;

8.4. atkritumu apjomu tonnās.

9. Finanšu nodrošinājuma apmēru par slēgtas vai rekultivētas atkritumu izgāztuves atrakšanas un atkritumu pāršķirošanas aprēķina, iekļaujot tajā šādas pozīcijas:

9.1. atrakto atkritumu pāršķirošanas izmaksas par vienu tonnu, ieskaitot pievienotās vērtības nodokli;

9.2. transportēšanas izmaksas par vienu tonnu uz kilometru, ieskaitot pievienotās vērtības nodokli;

9.3. pārstrādes, reģenerācijas vai apglabāšanas izmaksas, tostarp jebkuru nepieciešamo pagaidu darbību izmaksas par vienu tonnu, ieskaitot pievienotās vērtības nodokli;

9.4. izmaksas, kas saistītas ar atkritumu pagaidu uzglabāšanu 90 dienas par vienu tonnu, ieskaitot pievienotās vērtības nodokli;

9.5. atkritumu apjomu tonnās;

9.6. atkritumu izgāztuves rekultivācijas izmaksas par vienu tonnu, ieskaitot pievienotās vērtības nodokli.

10. Finanšu nodrošinājuma minimālā apdrošināšanas summa sastāda .. *euro*.

11. Atkritumu apsaimniekošanas finanšu nodrošinājuma līgumā vai apdrošināšanas finanšu nodrošinājuma līgumā (turpmāk – atkritumu apsaimniekošanas finanšu nodrošinājuma līgumā) paredz kārtību, kādā atlīdzināmi atkritumu apsaimniekotāja darbības vai bezdarbības rezultātā radītie zaudējumi, kas nodarīti trešajai personai sakarā ar kaitējumu mantai, kā arī videi nodarītais kaitējums.

12. Atkritumu apsaimniekošanas finanšu nodrošinājuma līgumā ir ietverta sekojoša informācija:

12.1. Finanšu nodrošinājuma priekšmets:

12.1.1. atkritumu pārvadāšana;

12.1.2. atkritumu uzglabāšanas noteikumu pārkāpums;

12.1.3. slēgtās vai rekultivētās izgāztuves atrakšana, atkritumu pāršķirošana un izgāztuves rekultivācija;

12.1.4. atkritumu pārstrāde vai reģenerācija;

12.2. Līguma objekts ir sadzīves, bīstamie vai ražošanas atkritumi;

12.3. Finanšu nodrošinājuma termiņš – finanšu nodrošinājums tiek izsniegts uz periodu no viena līdz trīs gadiem. Trīs nedēļās pirms finanšu nodrošinājuma termiņa beigām, atkritumu apsaimniekotājam ir jāiesniedz bankai vai apdrošinātājam finanšu nodrošinājuma pagarināšanai nepieciešamos dokumentus;

12.4. Finanšu nodrošinājuma prasību garums ir noteikts sešu mēnešu periodā pēc garantijas termiņa izbeigšanas;

12.5. Atkritumu apsaimniekošanas finanšu nodrošinājuma līgums ir pirmā pieprasījuma garantiju apdrošināšanas līgums.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards